
Проект! 

Наредба 
за пожарната безопасност на територията на Община Ардино

Вносител: Кмет на Община Ардино 
Съгласно чл. 26, ал. 4 от Закона за нормативните актове, в законоустановения срок от 30 дни, община Ардино чрез настоящото публикуване за обществена консултация предоставя възможност на заинтересованите лица да направят своите предложения и становища по проекта на Наредба за пожарната безопасност на територията на Община Ардино на е-mаil адрес: ardino@abv.bg или в деловодството на община Ардино, на адрес: гр. Ардино, ул. „Бели брези” № 31. 
Мотиви 

за необходимостта от приемането на Наредбата:.

I. Причини, които налагат приемането на Наредба за пожарната безопасност на територията на Община Ардино:
Основната причина, поради която се налага приемане на нова Наредбата за пожарната безопасност на територията на Община Ардино е ,че съгласно член 127ж.(1) от Правилника за прилагане на Закона за Министерството на вътрешните работи (приет с ПМС № 126 от 2.06.2006 г., обн. - ДВ, бр. 47 от 09.06.2006 г.; изм., бр. 24 от 20.03.2007 г.; изм., бр. 44 от 09.05.2008 г.; изм. и доп., бр. 91 от 21.10.2008 г.; изм. и доп., бр. 1 от 06.01.2009 г.) за осъществяване на дейностите по пожарна безопасност и спасяване в населените места органите на държавната власт и местното самоуправление:
1. осигуряват спазването на правилата и нормите за пожарна безопасност на населението на териториите на общините и кметствата;

2. разработват съгласувано с органите за пожарна безопасност и спасяване специфични правила за пожарна безопасност в съответните населени места;

3. информират органите за пожарна безопасност и спасяване за издадените разрешения при и по повод предстоящи организирани масови прояви, посещения на чуждестранни делегации, честване на национални и официални празници, спортни и други мероприятия, свързани с масово събиране на хора.

При изработването на проекта за Наредбата за пожарната безопасност на територията на Община Ардино са спазени принципите на необходимост, обоснованост, предвидимост, откритост, съгласуваност, субсидиарност, пропорционалност и стабилност. 
Принцип на необходимост – необходимо е приемането на Наредбата за пожарната безопасност на територията на Община Ардино с оглед спазване на нормативната уредба, регламентираща отговорностите при осъществяване на дейностите по пожарна безопасност и спасяване в населените места от органите на местното самоуправление и спазването на правилата и нормите за пожарна безопасност на населението на териториите на общината и кметствата. 
Принципът на обоснованост – обосновано е приемането на Наредбата за пожарната безопасност на територията на Община Ардино, тъй като  наличието на такава Наредба е задължение на общинската администрация, произтичащо от Закона за МВР и Правилника за прилагането му. 
Принципите на предвидимост и откритост са спазени – проектът с мотивите и предварителната оценка на въздействието на проекта на Наредбата за пожарната безопасност на територията на Община Ардино ще бъдат публикувани на официалния сайт на община Ардино за становища и предложения от заинтересованите групи. 
Принципът на съгласуваност – при наличие  на предложения се предвижда публично обсъждане със заинтересованите групи на проекта на Наредбата за пожарната безопасност на територията на Община Ардино, като ще бъдат взети предвид направени в хода на обсъждането предложения. 
Принципът на субсидиарност, пропорционалност и стабилност - проектът на Наредбата за пожарната безопасност на територията на Община Ардино обезпечава задължението на общината да има такава Наредба.
При изработване на проекта за Наредбата за пожарната безопасност на територията на Община Ардино е  спазен чл.18 а от ЗНА, както и разпоредбите на глави II и III от ЗНА.
Извършена е предварителна оценка на въздействието на проекта. 
II. Цели, конто се поставят:

1. Чрез приемането на Наредбата за пожарната безопасност на територията на Община Ардино се изпълнява задължението на общината да има приета от Общинският съвет Наредба.

2. Да се регламентират отговорностите при осъществяване на дейностите по пожарна безопасност и спасяване в населените места от общинската администрация и спазването на правилата и нормите за пожарна безопасност на населението на територията на общината и кметствата.
III. Очаквани резултати:

Приемането на Наредбата за пожарната безопасност на територията на Община Ардино ще допринесе за уреждане на взаимоотношенията между общината и физическите и юридическите лица, свързани с отговорностите при осъществяване на дейностите по пожарна безопасност и спасяване в населените места от общинската администрация и спазването на правилата и нормите за пожарна безопасност на населението на територията на общината и кметствата.
Ще допринесе за запазване на обхвата и качеството на предоставяните услуги, свързани с поддържането на чистотата и добрия вид на техническата инфраструктура на територията на общината, за подобряване на условията за безопасност и за  създаване на здравословни и безопасни условия на труд.
IV. Финансови и други средства, необходими за прилагането на изменеияга и
допълненията:

Приемането на Наредбата за пожарната безопасност на територията на Община Ардино няма да е свързано с изразходване на финансови и други средства от бюджета на Община Ардино. 
V. Анализ за съответствието с правото на Европейския съюз

Проектът на Наредбата за пожарната безопасност на територията на Община Ардино е в съответствие със Закона за МВР и Правилника за прилагането му.
Предлаганият проект на Наредба за пожарната безопасност на територията на Община Ардино е подзаконов нормативен акт, поради което съответствието й с правото на Европейския съюз е предопределено от разпоредбите на Европейската харта за местното самоуправление, директивите на Европейската общност, свързани с тази материя.
Проектът на Наредбата за пожарната безопасност на територията на Община Ардино е публикуван на официалната страница на община Ардино на 26.02.2019  г. 
С публикуването на проекта е приложена и предварителната оценка на въздействие на проекта на Наредба за пожарната безопасност на територията на Община Ардино.
ПРОЕКТ ЗА РЕШЕНИЕ:
    1.Общински съвет – Ардино на основание чл.21, ал.2 от Закона за местното самоуправление и местната администрация, приема нова
НАРЕДБА

за пожарната безопасност на територията на Община Ардино

Чл.1.С тази Наредба се уреждат специфични правила за осигуряване на пожарната безопасност на територията на Общината.

Чл.2. Гражданите са длъжни да не създават условия за възникване и разпространение на пожари и да участвуват в предотвратяването им.

Чл.3. Решенията и указанията на общинския съвет, кмета на общината, кметовете на населени места и кметските наместници и специализираните органи за пожарна безопасност и защита на населението, издадени в границите на тяхната компетентност са задължителни за всички фирми, предприятия, учреждения, обществени организации и граждани, живеещи или временно пребиваващи на територията на общината.

Чл.4. При възникване на пожар или необходимост от извършване на аварийно-спасителна дейност, своевременно да се уведоми териториалното поделение на РС “Пожарна безопасност и защита на населението” / РСПБЗН / на телефон – 112.
Чл.5. За осъществяване на дейности по пожарна безопасност и защита при бедствия в обектите, техните ръководители и собственици са длъжни:

1. да осигуряват спазването на правилата и нормите за пожарна безопасност и защита при бедствия на територията на обектите;

2. да осигуряват на органите за пожарна безопасност и защита на населението достъп до обектите за запознаване с оперативната обстановка и провеждане на пожаротактически учения и учения за защита при бедствия;

3. да осигуряват при поискване от органите за пожарна безопасност и защита на населението временно прекъсване на снабдяването с природен газ, топлинна и електрическа енергия, което се удостоверява писмено.

Чл.6. За осигуряване на пожарната безопасност и защитата при бедствия държавните органи, юридическите лица и гражданите са длъжни да:

1.спазват установените правила и норми за пожарна безопасност и защита при бедствия, както и специфичните правила за съответните обекти и населени места, и да оказват съдействие на органите за пожарна безопасност и защита на населението;

2.изпълняват издадените писмени разпореждания на органите за пожарна безопасност и защита на населението;

3.провеждат дейности, осигуряващи пожарната безопасност и защитата при бедствия;

4.информират органите за пожарна безопасност и защита на населението в едномесечен срок от получаването на разпореждането или уведомлението за предприетите мерки за отстраняване на нарушенията;

5.предоставят при поискване на органите за пожарна безопасност и защита на населението информация, свързана с пожарната безопасност и защита при бедствия.

Чл.7. За осъществяване на дейностите по пожарна безопасност и защита при бедствия в населените места органите на местното самоуправление:

1.осигуряват спазването на правилата и нормите за пожарна безопасност и защита при бедствия на териториите на общините и кметствата;

2. разработват съгласувано с органите за пожарна безопасност и защита на населението специфични правила за пожарна безопасност в съответните населени места;
3. информират органите за пожарна безопасност и защита на населението за издадените разрешения при и по повод предстоящи организирани масови прояви, посещения на чуждестранни делегации, честване на национални и официални празници, спортни и други мероприятия, свързани с масово събиране на хора.
Чл.8. Ръководителите на учреждения, организации и фирми, съобразно особеностите за пожарна безопасност в поверените им обекти, разработват и издават документи, касаещи организацията на пожарната безопасност, съобразени с изискванията на Наредба № 8121з-647 от 01 октомври 2014 г. на МВР и МИП за правилата и нормите за пожарна безопасност при експлоатация на обектите, обн. В ДВ. Брой 89 от 28.10.2014 г.
Чл.9. Свободната дворна площ на обектите се поддържа чиста от горими отпадъци, суха растителност и други растителни остатъци. Горимите производствени отпадъци ежедневно се събират на пожаро – безопасни места и периодично се изнасят извън района на обекта на определени за целта места.Забранява се тяхното изгаряне.

Чл.10./1/ До всички сгради, съоръжения, противопожарен инвентар и водо-източници се осигуряват и подържат пътища и свободен достъп. През зимата пътищата за противопожарни цели се почистват от сняг и опесъчават.

/2/ Забранява се спирането и паркирането на транспортни средства, поставянена преместваеми обекти, материали, съоръжения на разстояние по-малко от 5 м. преди и след пожарните хидранти и подстъпите, шахтите и площадките за засмукване на вода от водоемите за пожарогасене.

Чл.11.Противопожарните хидранти, водоеми, противопожарни депа и бай-пасните връзки на водомера се обозначават, съгласно БДС 123-009-83 и Наредба № РД-07/8 от 2008 г. за минималните изисквания за знаци и сигнали за безопасност и/или здраве при работа.

Чл.12.Забранява се ползването на противопожарните хидранти /ПХ/, водоеми, уреди и съоръжения не по предназначение.

Чл.13. “В и К” да поддържа в постоянна изправност противопожарните хидранти и нивото на противопожарния запас във водоемите на територията на общината.

Чл.14. При извършването на ремонтни работи на улици, тротоари и участъци от водопроводната мрежа или временно изключване на източници за противопожарно водоснабдяване, ПИИ и ПГИ излизане от строя на помпени станции и др. службите от Общинската администрация, Ръководителите на фирми, учреждения и организации, имащи отношение да уведомят Районна служба “Пожарна безопасност и защита на населението” -град Ардино незабавно.

Чл.15. Забранява се паркирането и нощуването на автоцистерни, превозващи ЛЗТ и ГТ в жилищните и промишлените райони на Общината.

Чл.16. Сградите и помещенията и външните технологични съоражения се оборудват с необходимите и изправни противопожарни уреди и съоражения , съгласно чл. 15 от Наредба № 8121з-647 от 01 октомври 2014 г. на МВР и МИП за правилата и нормите за пожарна безопасност при експлоатация на обектите , обозначи местоположението им, съгласно Наредба № РД-07/8 от 2008 г. за минималните изисквания за знаци и сигнали за безопасност и/или здраве при работа.
Чл.17.Пожароопасните и взривоопасните места, местата за тютюнопушене и пътищата за евакуация се обозначават съгласно Наредба № РД-07/8 от 2008 г. за минималните изисквания за знаци и сигнали за безопасност и/или здраве при работа.
Чл. 18. В сградите и помещенията не се разрешава:

1. складиране на ЛЗТ и ГТ и на горими вещества и материали в помещения с друго функционално предназначение и в подпокривните пространства на сгради с покриви, изпълнени от строителни продукти с класове по реакция на огън от В до F;

2. използване и съхраняване на пропан-бутан в помещения, чийто под е разпо-ложен по-ниско от нивото на околния терен, с изключение на случаите по чл. 97, ал. 2 от Наредбата за устройството, безопасната експлоатация и техническия надзор на газовите съоръжения и инсталации за втечнени въглеводородни газове, приета с Постановление № 243 на Министерския съвет от 2004 г. (обн., ДВ, бр. 82 от 2004 г.; изм. и доп., бр. 104 от 2004 г., бр. 32, 40 и 85 от 2006 г., бр. 64 от 2008 г. и бр. 32 от 2009 г.);

3. съхраняване на ЛЗТ и ГТ в количества, по-големи от допустимите, съгласно Наредба № Із-1971 от 2009 г. на МВР и МРРБ за строително-технически правила и норми за осигуряване на безопасност при пожар, изм. и доп. ДВ бр.89 от 28.10.2014 г. ;
4.оставяне без наблюдение на отоплителни и нагревателни уреди и съоръжения (с изключение на такива с автоматичен режим на работа, осигурени със съответната защита);
5. възпрепятстване на достъпа до електрическите табла, пожарогасителите, вътрешните пожарни кранове и местата за управление на ПИС, ПГС и системите за управление на огън и дим;

6.нарушаване на целостта и промяна на конструкцията на димоотводи, въздухо-проводи и комини, както и използването им за други цели, несвързани с предназначението им;

7. влагане на продукти за покрития на вътрешни и външни повърхности, както и за технологични инсталации, уредби и съоръжения (вентилационни, отоплителни, електрически и др.), които са с класове по реакция на огън, несъответстващи на определените в Наредба № Із-1971 от 2009 г. за строително-технически правила и норми за осигуряване на безопасност при пожар, при извършване на текущи ремонти или на строителни и монтажни работи, за които не се изисква разрешение за строеж съгласно глава осма, раздел ІІІ от ЗУТ.

Чл. 19. По време на експлоатация не се разрешава:

1. използване на сградите и помещенията не по предназначение, в нарушение на нормативно установените изисквания за безопасност при пожар;

2. заключване (блокиране в затворено положение) на вратите по пътищата за евакуация от обекти в работно време и в извънработно време, когато в тях пребивават хора;

3.поставяне на материали и оборудване, както и изграждане на други препятствия в коридорите, пожарозащитните преддверия, стълбищата, рампите и по другите пътища за евакуация в обектите, с които се намалява широчината на евакуационните пътища, увеличава се дължината на маршрутите за евакуация или се създават предпоставки за затрудняване на безопасната евакуация.

Чл. 20. (1).При организиране на мероприятия и извършване на дейности, с които временно се променя нивото на пожарната опасност на обектите, се разработват и представят в съответната РС „ПБЗН” планове за осигуряване на ПБ, като задължително се осигуряват условията за безопасна евакуация при спазване изискванията на глава седма от Наредба № Із-1971 от 28.10.2009 г. на МВР и МРРБ за строително-технически правила и норми за осигуряване на безопасност при пожар и изискванията на тази наредба, изм. и доп. ДВ бр.89 от 28.10.2014 г.

(2) 72 часа преди провеждане на мероприятието, но не по-малко от 48 часа, организаторите са длъжни писмено да уведомят Районна служба „Пожарна безопасност и защита на населението” – Ардино.
 (3) При използване на фойерверки и други пиротехнически средства, организаторите и изпълнителите, най-малко 3 дни преди мероприятието, писмено уведомяват Районна служба „Пожарна безопасност и защита на населението” – Ардино.

Чл.21. Дирекция „Социално подпомагане” - Ардино извършва разяснителна дейност сред определени групи от населението – социално слаби, пенсионери, лежащо болни, инвалиди и др., и подава информация до кмета на общината и кметовете на населените места за противопожарното състояние на обитаваните от тях жилища и за противопожарните мерки.

Чл.22. При организиране и осъществяване на дейностите по сметоизвозване и сметосъбиране на територията на Община Ардино, контейнерите за битови и строителни отпа​дъ​ци да се разполагат на пожаро​безо​пасни места.
Чл.23. Забранява се изхвърлянето в съдовете за смет и в канализацията на пожаро и взривоопасни вещества и материали, твърди и обемисти предмети, строителни отпадъци и други такива, които могат да увредят сметосъбиращите машини.

Чл.24. За ликвидиране на големи пожари по искане на органите за ПБЗН, фирмите и гражданите предоставят спасителни, пожарогасителни, превозни, съобщителни и други технически средства. За използването на тези средства на собствениците се заплаща обезщетение по ред, определен от министъра на вътрешните работи. 
Чл.25. При складиране на дърва, въглища и горими течности да се спазват следните изисквания:
1. Дървеният фасониран материал и дървата за огрев да се съхраняват в стопански сгради с горим покрив или на открито на разстояние 6 метра от жилищни сгради с горим покрив или до тях ако стената е тип „брандмауер”.
2. Въглищата да се внасят в помещения или навеси в сухо състояние. Височината на пласта не трябва да надвишава метър и половина. Същите да са защитени от влага и вода.

Чл.26./1/ Паленето на открит огън за приготвяне на зимнина /стерилизиране на храни/ да става на места, които са специално пригодени за целта във вид на фурни /постройки навесен тип/ или на открито, като в този случай да се спазват следните минимални разстояния:

1. Жилищни сгради, летни кухни и навеси към тях, най-малко пет метра.

2. Закрити и открити складове най-малко осем метра.

3. Оградите на съседите, най-малко три метра.

/2/ Мястото за палене на огъня да се почисти в радиус от три метра от горими отпадъци, предмети и суха трева.

/3/ Дървата за горене да се наредят на не по-малко от два метра от огнището във вид на купчина в количество необходимо за момента.

/4/ Да не се използват горими течности за разпалване на огъня или подържане на горенето.

/5/ Да не се използват гуми и други синтетични отпадъци и материали за разпалване и подържане на горенето.

/6/ Да се осигурят поне 20 л. вода за загасяване на огъня при необходимост.

/7/ През цялото време, огънят да не се оставя без надзор.

/8/ След приключване, огънят да се изгаси, като не се оставят тлеещи въглени, а пепелта и сгурията се изхвърлят на определеното за целта място.

/9/ Забранява се паленето на огън при силен вятър.

Чл.27./1/ Паленето на открит огън за изгаряне на отпадъци в частните дворове /пролетно и есенно почистване/ да става на места, като се спазват следните минимални разстояния отстоящи от:
1. Жилищни сгради, летни кухни, навеси, закрит и открити складове за груб фураж, най-малко осем метра.

2. Клоните на дърветата, електрическите и телефонни проводници, оградите на съседите, най-малко четири метра.

/2/ Купчините да са с размери не по-големи от метър и половина в диаметър и един метър високи.

/3/ Мястото за палене на огън да се почисти в радиус от четири метра от горими отпадъци, предмети и суха трева.

/4/ Да не се използват горими течности за разпалване и подържане на горенето.

/5/ Да не се изгарят гуми и други синтетични отпадъци, които при горенето си отделят токсични вещества.

/6/ Да се осигурят поне 20 л. вода за гасене, а при възможност и маркуч свързан към водопровода.

/7/ През цялото време, огънят да не се оставя без надзор.

/8/ След приключване, огънят да се изгаси, като не се оставят тлеещи въглени, а пепелта и сгурията се изхвърлят на определеното за целта място.

/9/ Паленето на огън да става само при тихо /безветрие/ време. Паленето на огън се забранява в случаите, когато парцела е разположен в края на населеното място до житни блокове във восъчна зрялост или горски масиви при продължителна суша.

Чл.28. Изхвърлянето на пепелта и сгурията от печките на твърдо гориво и при други паления на огън да става на пригодени за целта пожаробезопасни места – негорими сандъци или кофи в близост, до които няма горими предмети. Съдовете да са с капак, който надеждно да защитава срещу разпиляване от вятър.
Чл.29./1/ За осигуряването на пожарната безопасност в горите след обявяване на пожароопасния сезон от Министъра на земеделието и горите на Република България, кметовете и кметските наместници по населени места в Общината организират гасачески групи. Изготвят списъци, които съдържат:
1. Численост на гасаческата група – да е най-малко шест човека на възраст от осемнадесет до шестдесет годишни мъже с добро здравословно състояние и постоянно живеещи в населеното място.
2. Видове пожарогасителни съоръжения и материали, ползвани от гасаческата група. Местонахождение и отговорник.

3. Превозни средства за транспортиране до местопроизшествието и друга техника /трактори с плуг, водоноски/

4. Начин на оповестяване.

5. Време и място на събиране.

/2/ Представител на “Нещатния щаб” на Общината инструктира гасаческите групи, във връзка със спазването на изискванията по техника на безопасност по отношение на дейността и.

/3/ Гасаческата група се събира от кмета, кметския наместник на населеното място или от упълномощено от него лице.

/4/ Проверка на готовността на гасаческата група могат да правят инспекторите от държавния противопожарен контрол съвместно с кметовете или кметските наместници на съответното населено място.

/5/ Копие на списъците се изпраща в РС ”ПБЗН”.

Чл.30. Кметовете по населени места и кметските наместници изпълняват задълженията си по “Оперативния план” на горско стопанство.

Чл.31. Забранява се паленето на огън до и в горите и извършване на дейности, които могат да доведат до запалвания и пожари.
Чл.32. При гасенето на горски пожари са длъжни да вземат участие всички държавни органи, фирми, горски работници и местното население.

Чл.33. По време на жътвената кампания кметовете и кметските наместници по населени места да организират и провеждат мероприятия за:

1. Навременно разгласяване и разясняване, относно спазване на изискванията и противопожарните правила на Наредба 8121з-968 от 10.12.2014 г. на МВР и МЗХ за правилата и нормите за пожарна безопасност при извършване на дейности в земеделски земи сред населението, като и за повишаване на готовността му за предотвратяване и гасене на пожари.

2. Денонощно дежурство на телефонен пост в кметството по време на кампанията.

3. Осигуряване на подстъп до изкуствени и естествени водоизточници.

4. Поставяне на указатели и забранителни табели, пътни знаци покрай посевите в периода на восъчна зрелост.

Чл.34./1/ Забранява се на гражданите, туристите, пастирите, пчеларите, ловците и други, които преминават или извършват определени дейности покрай посевите и фуражните площадки да:

1.Използват открит огън или пушене на разстояние по-малко от петдесет метра от посеви и складове за фураж от настъпване на восъчна зрялост до окончателно прибиране на сламата.

2. Използване на сигнални ракети и огнестрелно оръжие в района на посеви и фуражни площадки.

/2/ Гражданите са длъжни:

1.Да не паркират моторни превозни средства и установяват лагери до посевите след настъпване на восъчна зрялост.

2. Да спазват указанията, предупредителните знаци и табели.

3. Да предприемат незабавни мерки за съобщаване при пожар и запалвания.

4. Да се включат в погасяването на пожара при необходимост и изпълняват стриктно разпорежданията на ръководителя на пожарогасене.
Чл.35. Стриктно да се спазват изискванията на Наредба № 8121з-968 на МВР и МЗХ от земеделските кооперации, частни стопани и фирми имащи отношение по прибиране и съхраняване на реколтата.

 Чл.36. /1/Забранява се паленето на стърнища и сухи треви в земеделски и пустеещи земи.
Чл.37/1/ Складирането на груб фураж /сено, слама, царевичак и др./ може да бъде на открито и в стопанските постройки.
/2/ Откритото складиране на груб фураж /балиран и небалиран/ в личните дворове да става на добре оформени купи на групи по три броя и на разстояния между тях на повече от два метра, а между групите разстоянието да е не по-малко от 6 метра. Не се препоръчва групите да са повече от две.

/3/ Около складирания груб фураж в личните дворове да се окоси сухата тревна растителност и направят негорими ивици с ширина най-малко два метра.

/4/ Забранява се открито складиране на груб фураж при:

1. Разстояния, по-малки от 6 метра от сгради /къщи, летни кухни и навеси към тях/, на три метра от оградите на съседите и на осем метра от постройките им.

2. Под електрически проводници и тръбопроводи за горими и лесно запалими течности и газове и други подобни комуникации.

/5/ Стопанските постройки, в които ще се складира груб фураж трябва да са специално пригодени за целта, като задължително трябва да съответстват на следните изисквания:

1. Разстоянията до жилищните сгради да са най-малко 6 метра.
2. Когато разстоянието е по-малко от 6 метра, една от срещуположните външни стени без отвори, съответства на изискванията за брандмауер.

Чл.38. Всяка година, преди есенно-зимния отоплителен сезон, но не по-късно от началото на месец октомври, отоплителните съоръжения и инсталации се проверяват. В експлоатация се допускат само стандартни и изправни отоплителни тела.
Чл.39. Комините на сградите се почистват преди отоплителния сезон. Същите трябва да бъдат обмазани с вароциментов разтвор или друг подобен негорим материал, в подпокривното си пространство. Комините трябва  да отстоят на не по-малко от 10 см. от горими конструкции.
Чл.40. За отоплителните печки на твърдо гориво и с открити електрически реотани, се спазват следните изисквания:


1 . Да се монтират на негорима основа (подложка).

2. Да са на разстояния, не по-малки от 80 см. от горими материали.
3. Димоотводните тръби да са с еднакви диаметри, плътно заустени, добре укрепени и монтирани на разстояние не по-малко от 80 см. от горими предмети.
Чл.41. (1) Ръководителите на обекти издават заповед, с която определят вида и начина на отопление, и отговорниците на отоплителни и нагревателни уреди. 

   (2) На отговорниците на отоплителни уреди се извършва инструктаж.

Чл.42. При експлоатация, ремонт и поддържане на електрическите уреди, съоръжения и инсталации не се разрешава:

1. Използването на нестандартни или неизправни елект​ри​​чески уреди, съоръжения и инсталации.

2. използването на електронагревателни уреди (ютии, котлони, бързовари и други подобни) извън специално оборудваните за тази цел непожароопасни места, определени със заповед на ръководителя на обекта.

3. Оставянето без наблюдение на включени в електри​чес​​ка​та мрежа електронагревателни уреди, телевизори, радио​апа​рати и други.
Чл.43. Кметът на общината съгласува с РС „ПБЗН” – град Ардино и утвърди площадки /терени/ за провеждането на масови мероприятия, базари, циркове и други при спазване на изискванията на Глава шеста „Допълнителни противопожарни изисквания при експлоатацията на преместваеми обекти с гъвкаво покритие” от Наредба № 8121з-647 от 01 октомври 2014 г. на МВР и МИП за правилата и нормите за пожарна безопасност при експлоатация на обектите.
Чл.44. Пасивните и активни мерки за защита съгласно Наредба № Iз –1971 /2009 г. на МВР и МРРБ и приетите технически решения за осигуряване на пожаробезопасната експлоатация на обекта се поддържат в изправно състояние през целия експлоатационен срок на обекта с оглед спазване на изискванията на нормативните актове и техническите спесификации за безопасност при пожар.
Административно-наказателни разпоредби 

Чл.45.ал.1/ За нарушаване на Наредбата се налага глоба в размер от 50 до 500 лв., за физически и юридически лица, ако изрично не е предвидена по – висока санкция.

/2/ Наказва се с глоба от 1500 до 6000 лв. ползвателят на земеделска земя, на която е извършено изгаряне на стърнища и други растителни отпадъци.

/3/ При повторно нарушение наказанието е глоба от 2000 до 12 000 лв.
/4/ Нарушението се установява с акт на длъжностни лица, определени от кмета на общината.
Чл.46. Административно наказателното производство се осъществява по реда на Закона за административните нарушения и наказания.
Чл.47. Наказателните постановления се издават от кмета на общината или от негов заместник въз основа на акт, съставен от длъжностни лица, посочени в допълнителните разпоредби.

Чл.48. Глобите и имуществените санкции по наказателни постановления, издадени от кмета на общината или от оправомощен от него заместник , постъпват в общинския бюджет.

Допълнителни разпоредби

§1. По смисъла на тази Наредба:

1. “Обект” са всички имоти, които подлежат на контрол в съответствие с действащите правила и изисквания на пожарната и аварийна безопасност и Закона за МВР на Република България.

2.“Брандмауер” е негорима пожаро-защитна стена с граница на огнеустойчивост най-малко REI 120 /без отвори или с пожарозащитени отвори / и се изпълнява с продукти с клас на реакция на огън не по– нисък от А2 / чл.19 от Наредба № Із-1971 от 2009 г. за строително-технически правила и норми за осигуряване на безопасност при пожар и изискванията на тази наредба.

3.“Пасивни мерки” са мерките за пожарна защита при проектиране, изграждане и експлоатация на строежите, с които се осигурява запазване на носещата способност и на устойчивостта на конструкцията и се ограничава разпространяването на пожари.

4. “Активни мерки” са мерките за защита, с които като допълнение на пасивните мерки се повишава пожарната безопасност на строежите.

5. “Длъжностни лица” са определени със Заповед на Кмета на община Ардино съгласно чл. 44, ал.1 от Закона за опазване на земеделските земи /ЗОЗЗ/.

§3. За неуредени по тази Наредба въпроси се прилагат нормите на Наредба 8121з-968 от 10.12.2014 г. на МВР и МЗХ за правилата и нормите за пожарна безопасност при извършване на дейности в земеделски земи , Наредба № Із-1971 от 2009 г. на МВР и МРРБ за строително-технически правила и норми за осигуряване на безопасност при пожар, както и всички нормативни актове, регламентиращи пожарната безопасност.

§4. Нарушителите на тази Наредба носят административно-наказателна отговорност, съгласно Закона за местното самоуправление и местната администрация.

§5. Контрол по тази Наредба възлагам на кметовете по населени места, кметските наместници, служителите на РУ -Ардино и РС ”ПБЗН” - Ардино.

§5. Противопожарната наредба влиза в сила седем дни от приемането и на сесия на Общински съвет.

§6./1/ Препис от Наредбата да се изпрати на всички кметове, кметски наместници и ръководители на обекти в Общината.

/2/ Актуални извадки от Наредбата да се поставят на обществени места.

Заключителни разпоредби

§1. Наредбата се издава на основание чл.8 от Закона за нормативните актове, чл.22 ал.(1) във връзка с чл.21ал.(1) т.13 от ЗМСМА и чл.127 ж ал.(1) от ППЗМВР и е приета с Решение № ........./..........2019 г. на Общински съвет – Ардино по Протокол №  ......... от ...............2019 г. влиза в сила от ............... 2019 год.
Приложение! 

Предварителна оценка на въздействието на проект на Наредбата за пожарната безопасност на територията на Община Ардино
	Елементи на оценката
	Аргументация

	Основания за

иницииране

на промени


	Чрез инициираното приемане на Наредбата за пожарната безопасност на територията на Община Ардино се цели уреждане на отношения, права и задължения на държавните органи, фирми, дружества, учреждения, обществени организации и граждани с цел осигуряване на пожарна безопасност и защита на населението на територията на общината, както и създаване на възможност за оптимизиране на работата на общинскиата администрация чрез прецизиране, разширяване и осъвременяване на обхвата на услугите, предоставяни от община Ардино на физически и юридически лица с цел задоволяване на обществените потребности.



	Заинтересовани

групи


	Заинтересованите и засегнатите групи от приемането на Наредбата за пожарната безопасност на територията на Община Ардино са гражданите, на община Ардино, като се очаква в глобален мащаб положително въздействие върху горепосочените обществени отношения, като използваните методи за определянето им са обществени консултации и сравнителен анализ.


	Анализ на
 разходи и

ползи


	Разходите, които ще възникнат за общинските структури ще бъдат в рамките на одобрените им бюджетни средства за съответната година, а очакваните ползи от приемането на Наредбата за пожарната безопасност на територията на Община Ардино са свързани с по-пълно задоволяване на потребностите на ползвателите на услуги, както и подобряване на условията за безопасност, създаване на здравословни и безопасни условия на труд.



	Административна тежест и структурни

промени
	1) Няма предвиждани и необходими административни промени, като закриване, сливане или създаване на нови административни структури. 
2) Не се въвеждат регулаторни режими и такси, които да доведат до промяна на регулаторната среда.


	Въздействие 
върху нормативната

уредба
	Няма необходимост от непосредствени промени в други нормативни актове в резултат от приемането на Наредбата за пожарната безопасност на територията на Община Ардино.


___________________________________________________________________

Република България, област Кърджали  

гр. Ардино, ул.”Бели брези” № 31

тел. +3651 4238;   факс +3651 4568

e-mail:   ardino@abv.bg
